คณะฑูตเบลเยียมและฝรั่งเศส พบรองนายกฯ อนุทิน หารือร่วมดูแลประชาชนระหว่างกัน
นายอนุทิน ชาญวีรกูล รองนายกรัฐมนตรีและรัฐมนตรีว่การกระทรวงสาธารณสุข กล่าวถึงกรณีคณะฑูต 2 ประเทศคือ เบลเยียมและฝรั่งเศส เข้าพบในวันนี้ว่า สาระสำคัญคือ การหารือถึงการดูแลสุขภาพประชาชนในสถานการณ์โควิด -19 โดยในส่วนของประเทศเบลเยียม ได้ขอให้ไทยดูแลสุขภาพคนเบลเยียมในประเทศไทย ทั้งนักธุรกิจ นักท่องเที่ยว อย่างเต็มที่โดยเบิกค่ารักษาตามระบบประกันสังคมจากประเทศเบลเยียม และทางเบลเยียมจะดูแลคนไทยในเบลเยียมด้วยระบบนี้เช่นกัน นอกจากนี้ ยังขอให้พิจารณาฉีดวัคซีนวิดแก่คนเบลเยียมที่มาอาศัยอยู่ในประเทศไทยด้วย เนื่องจากมีจำนวนไม่น้อยที่มาแต่งงานสร้างครอบครัวอยู่ในประเทศไทย และส่วนใหญ่อายุมากแต่ด้วยความเป็นคนต่างชาติจึงยังไม่ได้เข้าถึงวัคซีน ซึ่งส่วนนี้ได้ให้ความมั่นใจโดยย้ำถึงนโยบายรัฐบาลว่าจะจัดหาวัคซีนมาบริการแก่ประชาชนที่อยู่ในประเทศไทย ไม่แบ่งเชื้อชาติเพราะให้ตามหลัก “ ฉีดเค้าเพื่อเรา” คือฉีดครบทุกคนเพื่อให้ทุกคนปลอดภัย แต่ในฐานะกระทรวงสาธารณสุขเป็นหน่วยปฏิบัติตามคำสั่งได้แนะนำให้ลงทะเบียนให้ถูกต้อง ก็จะได้รับวัคซีนในโอกาสสมควรต่อไปขณะที่ฝรั่งเศส ได้มาขอให้กรมควบคุมโรค เห็นชอบให้ทางฝรั่งเศสสามารถนำเข้าวัคซีนจอห์นสัน แอนด์ จอห์สัน ซึ่งขึ้นทะเบียนกับ อย.ไปแล้ว เข้ามาฉีดให้แก่คนฝรั่งเศสในประเทศไทย ซึ่งกรมควบคุมโรคให้ความเห็นชอบไปแล้ว คาดจะนำเข้าช่วงปลายเดือนนี้ ถือเป็นอีกวิธีหนึ่ง สำหรับประเทศที่มีความสามารถในการดูแลตัวเอง ก็สามารถจะนำวัคซีนที่ขึ้นทะเบียนแล้ว เข้ามาฉีดแก่คนของตนเองได้ โดยวัคซีนที่เข้ามาลักษณะนี้ก็ไม่จำเป็นต้องไปฉีดเฉพาะสถานฑูต สามารถนำฉีดได้ที่ รพ.ไหนก็ได้ เพราะเมื่อเป็นวัคซีนที่ผ่านการขึ้นทะเบียน แพทย์ที่ทำการฉีดจะสบายใจที่จะทำการฉีดให้